FI Euroopan unionin virallinen lehti L 279/47

KOMISSION ASETUS (EY) N:o 1739/2005,

annettu 21 päivänä lokakuuta 2005,

sirkuseläinten kuljettamiseen jäsenvaltioiden välillä sovellettavista eläinten terveyttä koskevista vaatimuksista

(ETA:n kannalta merkityksellinen teksti)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin kuin niitä eivät koske direktiivin 90/425/ETY liitteessä A olevassa 1 jaksossa mainittujen erityisten yhteisön säädösten eläinten terveyttä koskevat vaatimukset 13 päivänä heinäkuuta 1992 annetun neuvoston direktiivin 92/65/ETY (1) ja erityisesti sen 23 artiklan,

sekä katsoo seuraavaa:

(1) On aiheellista vahvistaa sirkuseläinten kuljettamiselle eläinten terveyttä koskevat erityisvaatimukset direktiivin 92/65/ETY mukaisesti ja poikkeuksena kyseisen direktiivin II luvussa oleviin eläinten kuljettamista koskeviin yleissääntöihin. Tässä asetuksessa säädettyjä toimenpiteitä olisi sovellettava kiertäviin näyttelyihin, tivoleihin ja eläinnäytöksiin, muttei direktiivin 92/65/ETY 2 artiklan 1 kohdan c alakohdassa tarkoitettuihin pysyviin paikkoihin.

(2) Eläinten terveyden vuoksi toimivaltaisilla viranomaisilla on tarpeen olla tiettyjä tietoja sirkuksista ja tivoleista, joissa pidetään sirkuseläimiä, erityisesti kun on kyse eläinten kuljetuksista jäsenvaltioiden välillä. Siksi on aiheellista vaatia, että tällaiset sirkukset ja tivolit rekisteröidään jossakin jäsenvaltiossa ja että niiden kulkureitistä pidetään kirjaa.

(3) Sirkukset ja tivolit esiintyvät usein alkuperäjäsenvaltionsa ulkopuolella. Siksi olisi oltava mahdollista, että ne voivat rekisteröityä siinä jäsenvaltiossa, jossa niiden vakituinen kotipaikka on tai jossa ne sijaitsevat, vaikkei se olisikaan niiden alkuperäjäsenvaltio.

(4) Eläinnäytös käsittää yhden eläimen tai rajoitetun määrän eläimiä, joita pidetään ensisijaisesti julkista näytteilläpitoa tai viihdytystä varten ja jotka voivat olla itsenäisessä hallinnassa tai omistuksessa. Eläinnäytöksiä saatetaan järjestää alkuperäjäsenvaltion ulkopuolella esimerkiksi silloin, kun ne ovat osa sirkusta, tai kun suoritetaan itsenäistä työtä kuten viihdytys- tai kuvaustoimintaa. Siksi on aiheellista sisällyttää myös eläinnäytökset tämän asetuksen soveltamisalaan.

(5) Riski, jonka sirkus tai tivoli aiheuttaa eläinten terveydelle, liittyy suoraan niissä pidettyjen eläinten lajiin. Sirkusten ja eläinnäytösten pitäjien olisi siksi edellytettävä pitävän rekisteriä eläimiinsä liittyvistä olennaisista tiedoista.

(6) On tarpeen helpottaa sirkuseläinten terveydentilan tarkastamista. Kun otetaan huomioon eri tavat, joilla sirkuseläimiä kuljetetaan yhteisössä, on tarpeen antaa sirkuseläimille passit, joihin olisi kirjattava kaikki eläinten terveyttä koskevat olennaiset tiedot, mukaan luettuina yksityiskohtaiset tiedot virallisista testauksista ja rokotuksista.

(7) Sirkuseläinten terveyttä koskevat säännöt voivat perustua samoille periaatteille kuin eläinten terveyttä koskeva yhteisön lainsäädäntö tiloilla pidettävien kotieläinten yhteisön sisäisestä kaupasta, mukaan luettuina eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annettu neuvoston direktiivi 64/432/ETY (2) ja eläinten terveyttä koskevista vaatimuksista yhteisön sisäisessä lampaiden ja vuohien kaupassa 28 päivänä tammikuuta 1991 annettu neuvoston direktiivi 91/68/ETY (3). Nämä säännöt olisi kuitenkin mukautettava erityisongelmiin, joita asianomaiset eläinlajit aiheuttavat pidettäessä niitä sirkuksissa ja tivoleissa, ja neuvoston direktiivin 90/425/ETY (4) 2 artiklan 7 kohdassa määritellyn virkaeläinlääkärin on ne virallisesti todistettava.

(8) Eläinten terveyttä koskevista vaatimuksista ja mukana seuraavista asiakirjoista tai passeista on säädetty kissojen, koirien ja frettien yhteisön sisäisten kuljetusten osalta Euroopan parlamentin ja neuvoston asetuksella (EY) N:o 998/2003 (5) ja hevoseläinten osalta komission päätöksellä 93/623/ETY (6). Mainittuja lajeja olevien sirkuseläinten olisi siksi noudatettava niissä vahvistettuja, passeja ja eläinten terveyttä koskevia sääntöjä.

(9) Yhdenmukaisuuden vuoksi on aiheellista sallia, että Irlanti, Kypros, Malta ja Yhdistynyt kuningaskunta soveltavat raivotaudille alttiisiin sirkuseläimiin karanteenia koskevia omia kansallisia sääntöjään kuten direktiivissä 92/65/ETY säädetään.

(10) Tässä asetuksessa säädetyt toimenpiteet eivät saa rajoittaa lainsäädäntöä, jolla pannaan täytäntöön luonnonvaraisten eläinten ja kasvien suojelusta niiden kauppaa sääntelemällä 9 päivänä joulukuuta 1996 annettu neuvoston asetus (EY) N:o 338/97 (7).

(11) Sirkuseläinten aukottoman jäljitettävyyden varmistamiseksi on tarpeen kirjata sirkuseläinten yhteisön sisäiset kuljetukset käyttämällä komission päätöksellä 2004/292/EY (8) käyttöönotettua Traces-järjestelmää ja soveltamalla todistuksia koskevia vaatimuksia yhteisön sisäisessä kaupassa kuten eläinten ja eläinperäisten tuotteiden yhteisön sisäiseen kauppaan liittyvän yhdenmukaisen todistusmallin ja tarkastuspöytäkirjan hyväksymisestä 30 päivänä maaliskuuta 2004 annetussa komission asetuksessa (EY) N:o 599/2004 (9) säädetään.

(12) Tässä asetuksessa säädettyjen uusien vaatimusten täytäntöön panemiseksi olisi annettava riittävästi aikaa.

(13) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON ANTANUT TÄMÄN ASETUKSEN:

1 artikla

Kohde ja soveltamisala

Poikkeuksena direktiivin 92/65/ETY II lukuun tässä asetuksessa vahvistetaan sirkuseläinten kuljettamiseen jäsenvaltioiden välillä sovellettavat eläinten terveyttä koskevat vaatimukset.

Sirkuksia koskevia sääntöjä sovelletaan soveltuvin osin eläinnäytöksiin.

Tätä asetusta sovelletaan rajoittamatta seuraavia:

a) toimenpiteet, joita sovelletaan raivotaudille alttiisiin eläimiin tietyissä jäsenvaltioissa direktiivin 92/65/ETY 10 artiklan 4 kohdan mukaisesti;

b) sen lainsäädännön sisältämät todistuksia koskevat säännöt, jolla pannaan täytäntöön neuvoston asetus (EY) N:o 338/97 luonnonvaraisten eläinten ja kasvien suojelusta niiden kauppaa sääntelemällä.

2 artikla

Määritelmät

Tässä asetuksessa tarkoitetaan:

1) ’sirkuksella’ kiertävää näyttelyä tai tivolia, jossa on mukana yksi tai useampi eläin;

2) ’eläimellä’ direktiivin 92/65/ETY liitteessä A lueteltuihin lajeihin kuuluvaa eläintä, jota pidetään julkisesti näytteillä viihdytys- tai opetustarkoituksessa;

3) ’sirkuksen pitäjällä’ sirkuksen omistajaa, hänen edustajaansa tai muuta henkilöä, jolla on yleisvastuu sirkuksesta;

4) ’virkaeläinlääkärillä’ direktiivin 90/425/ETY 2 artiklan 7 kohdassa määriteltyä virkaeläinlääkäriä.

3 artikla

Siirtyminen jäsenvaltiosta toiseen

Sirkus voi siirtyä toiseen jäsenvaltioon ainoastaan, jos se on rekisteröity 4 artiklan mukaisesti ja jos 8, 9 ja 10 artiklaa noudatetaan.

4 artikla

Sirkusten rekisteröinti

1. Vähintään 40 työpäivää ennen kuin sirkus ensimmäisen kerran siirtyy toiseen jäsenvaltioon, sirkuksen pitäjän on jätettävä kirjallinen rekisteröintihakemus toimivaltaiselle viranomaiselle siinä jäsenvaltiossa, jossa sirkuksella on laillinen kotipaikka, tai siinä jäsenvaltiossa, jossa se sijaitsee.

2. Edellä 1 kohdassa tarkoitetun hakemuksen vastaanottamisen jälkeen toimivaltaisen viranomaisen on suoritettava kaikki asetuksessa vahvistettujen eläinten terveyttä koskevien vaatimusten noudattamiseen liittyvät tarvittavat tarkastukset.

3. Jos 2 kohdassa tarkoitetut vaatimukset täyttyvät, toimivaltainen viranomainen myöntää:

a) sirkuksen yksilöllisen rekisteröintinumeron, jonka on alettava kyseisen jäsenvaltion ISO-koodilla;

b) sirkuksessa olevien eläinten rekisterin 5 artiklan mukaisesti;

c) esiintymispaikkarekisterin 6 artiklan mukaisesti;

d) eläinpassit 7 artiklan mukaisesti.

4. Toimivaltaisen viranomaisen on pidettävä kirjaa kaikista 3 kohdan mukaisesti myöntämistään asiakirjoista.

5 artikla

Eläinrekisteri

Edellä 4 artiklan 3 kohdan b alakohdassa tarkoitetun sirkuksessa olevien eläinten rekisterin on oltava liitteessä I vahvistetun mallin mukainen ja sisällettävä 4 artiklan 3 kohdan a alakohdassa tarkoitettu rekisteröintinumero. Virkaeläinlääkärin on leimattava ja allekirjoitettava jokainen sivu ennen rekisterin myöntämistä.

6 artikla

Esiintymispaikkarekisteri

Edellä 4 artiklan 3 kohdan c alakohdassa tarkoitetun esiintymispaikkarekisterin on oltava liitteessä II vahvistetun mallin mukainen ja sisällettävä 4 artiklan 3 kohdan a alakohdassa tarkoitettu rekisteröintinumero. Virkaeläinlääkärin on leimattava ja allekirjoitettava jokainen merkintä ennen 9 artiklassa tarkoitettua siirtymistä.

7 artikla

Eläinpassit

1. Toimivaltaisen viranomaisen on 4 artiklan mukaisesti myönnettävä sirkuksen jokaiselle eläimelle, lukuun ottamatta tämän artiklan 2, 3 ja 4 kohdassa tarkoitettuja eläimiä, liitteessä III vahvistetun mallin mukainen passi.

2. Toimivaltaisen viranomaisen on 4 artiklan mukaisesti annettava sirkuksen linnuille ja jyrsijöille liitteessä IV vahvistetun mallin mukainen yhteispassi.

3. Sirkuksen koirat, kissat ja fretit kuuluvat asetuksen (EY) N:o 998/2003 passeja ja eläinten terveyttä koskevien sääntöjen soveltamisalaan.

4. Sirkuksen hevoseläimet kuuluvat päätöksen 93/623/ETY passeja ja eläinten terveyttä koskevien sääntöjen soveltamisalaan.

8 artikla

Sirkuksen pitäjän velvollisuudet

1. Ennen sirkuksen siirtymistä toiseen jäsenvaltioon sirkuksen pitäjän on varmistettava, että:

a) 4 artiklan 3 kohdan b ja c alakohdassa tarkoitetut rekisterit ovat ajan tasalla;

b) kaikilla sirkuksessa olevilla eläimillä on ajantasainen passi;

c) sirkuksen aikeesta siirtyä toiseen jäsenvaltioon ilmoitetaan sen jäsenvaltion toimivaltaiselle viranomaiselle, jossa sirkus sijaitsee, vähintään 10 työpäivää ennen lähtöä.

2. Sirkuksen pitäjän on varmistettava, että jokaista sirkuksessa olevaa eläintä pidetään siten, ettei se joudu suoraan tai välillisesti tekemisiin sellaisten eläinten kanssa, joita ei ole rekisteröity tämän asetuksen mukaisesti.

3. Sirkuksen pitäjän on varmistettava, että kaikki 4 artiklan 3 kohdan b ja c alakohdassa tarkoitetuissa rekistereissä olevat tiedot säilytetään vähintään viiden vuoden ajan.

9 artikla

Sirkuksen siirtymistä jäsenvaltioiden välillä koskevat vaatimukset

1. Ennen sirkuksen siirtymistä toiseen jäsenvaltioon lähtöjäsenvaltion virkaeläinlääkärin on:

a) tarkistettava, että lähtöpaikassa ei ole voimassa mikään eläinten terveyteen liittyvä rajoitus, joka koskee sellaista sairautta, jolle sirkuksessa oleva eläin on altis;

b) lähtöä edeltävien 10 työpäivän aikana tarkastettava kaikki sirkuseläimet sen varmistamiseksi, että ne ovat kliinisesti terveitä;

c) tarkistettava, että 4 artiklan 3 kohdan b alakohdassa tarkoitettu sirkuksessa olevien eläinten rekisteri on tarkastuspäivänä ajan tasalla ja täydellinen;

d) tarkistettava, että sirkuksessa olevien eläinten passit ovat ajan tasalla.

2. Jos kaikki 1 kohdassa säädetyt vaatimukset täyttyvät, virkaeläinlääkärin on allekirjoittamalla ja leimaamalla 4 artiklan 3 kohdan c alakohdassa tarkoitetun esiintymispaikkarekisterin viimeinen sarake ilmoitettava, että sirkuksella on lupa siirtyä seuraavien 10 työpäivän aikana.

10 artikla

Tieto sirkuksen siirtymisestä jäsenvaltioiden välillä

1. Sirkuksen pitäjän on vähintään 48 tuntia ennen sirkuksen siirtymistä jäsenvaltiosta toiseen ilmoitettava asiaankuuluvat tiedot lähtöjäsenvaltion toimivaltaiselle viranomaiselle yhteisön sisäistä kauppaa koskevan todistuksen täydentämiseksi Traces-järjestelmässä.

2. Lähtöjäsenvaltion toimivaltaisen viranomaisen on Traces-järjestelmää käyttämällä ilmoitettava siirtymisestä kohdejäsenvaltion toimivaltaiselle viranomaiselle ja kaikkien kauttakulkujäsenvaltioiden toimivaltaisille viranomaisille.

3. Asetuksessa (EY) N:o 599/2004 vahvistetussa yhteisön sisäiseen kauppaan liittyvässä todistusmallissa sirkuseläinten lajit ja passinumerot on lisättävä eläinten/tuotteiden tunnistetietoja koskevaan I.31 kohtaan, ja tämä asetus on mainittava osassa II.

11 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 2007.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä lokakuuta 2005. Komission puolesta Markos KYPRIANOU Komission jäsen

(1) EYVL L 268, 14.9.1992, s. 54. Direktiivi sellaisena kuin se on viimeksi muutettuna direktiivillä 2004/68/EY (EUVL L 139, 30.4.2004, s. 320); oikaisu (EUVL L 226, 25.6.2004, s. 128.)

(2) EYVL 121, 29.7.1964, s. 1977/64. Direktiivi sellaisena kuin se on viimeksi muutettuna asetuksella (EY) N:o 1/2005 (EUVL L 3, 5.1.2005, s. 1).

(3) EYVL L 46, 19.2.1991, s. 19. Direktiivi sellaisena kuin se on viimeksi muutettuna komission päätöksellä 2004/554/EY (EUVL L 248, 22.7.2004, s. 1).

(4) EYVL L 224, 18.8.1990, s. 29. Direktiivi sellaisena kuin se on viimeksi muutettuna Euroopan parlamentin ja neuvoston direktiivillä 2002/33/EY (EYVL L 315, 19.11.2002, s. 14).

(5) EUVL L 146, 13.6.2003, s. 1. Asetus sellaisena kuin se on viimeksi muutettuna komission asetuksella (EY) N:o 1193/2005 (EUVL L 194, 26.7.2005, s. 4).

(6) EYVL L 298, 3.12.1993, s. 45. Päätös sellaisena kuin se on muutettuna päätöksellä 2000/68/EY (EYVL L 23, 28.1.2000, s. 72).

(7) EYVL L 61, 3.3.1997, s. 1. Asetus sellaisena kuin se on viimeksi muutettuna komission asetuksella (EY) N:o 1332/2005 (EUVL L 215, 19.8.2005, s. 1).

(8) EUVL L 94, 31.3.2004, s. 63. Päätös sellaisena kuin se on viimeksi muutettuna päätöksellä 2005/515/EY (EUVL L 187, 19.7.2005, s. 29).

(9) EUVL L 94, 31.3.2004, s. 44.

LIITE I SIRKUKSESSA tai ELÄINNÄYTÖKSESSÄ MUKANA OLEVIEN ELÄINTEN REKISTERI (komission asetuksen (EY) N:o 1739/2005 mukaisesti) (1) (1) Rekisterin on oltava kirjanen, jonka sivuja ei voi vaihtaa. Tätä varten virkaeläinlääkärin on allekirjoitettava ja leimattava jokainen sivu ennen rekisterin myöntämistä sirkuksen pitäjälle. Rekisteri on säilytettävä vähintään viisi vuotta.

LIITE II SIRKUKSEN tai ELÄINNÄYTÖKSEN ESIINTYMISPAIKKAREKISTERI (komission asetuksen (EY) N:o 1739/2005 mukaisesti)

LIITE III SIRKUKSESSA tai ELÄINNÄYTÖKSESSÄ OLEVAN ELÄIMEN YKSILÖLLINEN PASSI